पाक विदेश मंत्री ने कहा था- भारत ने 370 हटाकर बातचीत के रास्ते बंद किए
SCO Foreign Ministers Meeting Update. Follow India China Russia Pakistan Foreign Ministers Latest News, Reports On Foreign Ministers शंघाई कोऑपरेशन ऑर्गेनाइजेशन (SCO) के विदेश मंत्रियों की मीटिंग थोड़ी देर में शुरू होने वाली है।
गोवा में शुक्रवार को शंघाई कोऑपरेशन ऑर्गेनाइजेशन (SCO) के विदेश मंत्रियों की बैठक हुई। इस दौरान भारत के विदेश मंत्री एस जयशंकर और पाकिस्तान के विदेश मंत्री बिलावल भुट्टो की भी मुलाकात हुई। मीटिंग के दौरान एस जयशंकर ने नमस्ते किया तो बिलावल ने भी हाथ जोड़े।
बैठक खत्म होने के बाद जयशंकर ने प्रेस कॉन्फ्रेंस की। पाकिस्तान के फॉरेन मिनिस्टर बिलावल भुट्टो जरदारी के बारे में पूछे गए सवाल पर जयशंकर ने कहा, 'SCO मेंबर कंट्री के फॉरेन मिनिस्टर के तौर पर उन्हें बाकी सदस्यों की तरह ट्रीटमेंट मिला, लेकिन आतंकवाद को बढ़ावा देने वाले, उसे जायज ठहराने वाले और (माफी के साथ) टेररिज्म इंडस्ट्री के प्रवक्ता की तरह बर्ताव करने वाले के तौर पर उनके तर्कों काे खारिज कर दिया गया और ये SCO मीटिंग के दौरान भी हुआ।'
इससे पहले पाकिस्तान के विदेश मंत्री ने प्रेस से बातचीत के दौरान जम्मू-कश्मीर का मुद्दा उठाया था। बिलावल ने आर्टिकल 370 खत्म करने के भारत के फैसले को गैर कानूनी बताया। उन्होंने कहा- कश्मीर से विशेष राज्य का दर्जा छीनकर भारत ने बातचीत के सभी रास्ते बंद कर दिए हैं।
पीड़ित और साजिशकर्ता एक साथ नहीं बैठ सकते
भारत और पाकिस्तान के रिश्तों को लेकर पाकिस्तानी पत्रकार ने सवाल किया। इस पर जयशंकर ने कहा, 'आतंकवाद के पीड़ित आतंकवाद पर चर्चा करने के लिए आतंकवाद के अपराधियों के साथ नहीं बैठते हैं, आतंकवाद के पीड़ित खुद का बचाव करते हैं, वे इसकी निंदा करते हैं, वे इसे सही ठहराते हैं और वास्तव में यही हो रहा है। यहां आकर ऐसी पाखंडी बातें करना मानो एक ही नाव पर सवार होने जैसा है।'
उनका भरोसा उनके विदेश मुद्रा भंडार से भी तेज गिर रहा
जम्मू-कश्मीर में आतंकी वारदात को लेकर पूछे गए सवाल पर जयशंकर ने कहा, 'वे आतंकी वारदातों को अंजाम दे रहे हैं। आज जो हुआ मैं उस पर सीधे तौर पर बात नहीं करना चाहता, लेकिन हम सभी समान रूप से नाराज महसूस कर रहे हैं। आतंकवाद के मुद्दे पर कहूंगा कि पाकिस्तान का भरोसा उसके विदेशी मुद्रा भंडार से भी तेज रफ्तार से नीचे गिर रहा है।'
जयशंकर ने बिलावल से मिलने के 10 मिनट बाद उठाया आतंक का मुद्दा
SCO के विदेश मंत्रियों की बैठक में पाक विदेश मंत्री भुट्टो से मिलने के 10 मिनट बाद ही विदेश मंत्री एस जयशंकर ने आतंकवाद का मुद्दा उठाया था।
उन्होंने कहा था- आतंकवाद दुनिया के लिए बड़ा खतरा है। इसे किसी भी तरह से सही नहीं ठहराया जा सकता है। जयशंकर ने ये भी कहा कि आतंकवाद से हर रूप में लड़ना और उसे हर हाल में रोकना होगा।
पाकिस्तान के विदेश मंत्री बिलावल भुट्टो ने भी बैठक को संबोधित किया। उन्होंने कहा डिप्लोमेटिक पॉइंट्स के लिए आतंकवाद को हथियार बनाना गलत है। दुनिया में शांति तभी लाई जा सकती है जब बड़ी ताकतें शांतिदूत के तौर पर काम करें। बिलावल ने कहा कि पाकिस्तान के लिए SCO कितना अहम है यह मैंने खुद गोवा आकर जाहिर किया है।
एस जयशंकर और बिलावल की मुलाकात की तस्वीर
जयशंकर की स्पीच के दूसरे अहम पॉइंट्स
पाकिस्तान के अलावा चीन, रूस समेत सभी सदस्य देशों के विदेश मंत्री इस बैठक में शामिल हुए हैं। वहीं, गुरुवार को फॉरेन मिनिस्टर एस जयशंकर ने चीन और रूस के विदेश मंत्रियों के साथ द्विपक्षीय चर्चा की थी। चीन के विदेश मंत्री के साथ बैठक के दौरान किंग गैंग ने कहा था कि दोनों देशों को इतिहास से सीख लेनी चाहिए और बॉर्डर पर तनाव कम करने के लिए काम करना चाहिए। वहीं, पाकिस्तान के साथ भारत की कोई बातचीत नहीं हुई।
पाकिस्तान बोला- भारत ने शिकायत का मौका नहीं दिया
SCO की बैठक के दौरान पाकिस्तान की फॉरेन मिनिस्ट्री के प्रवक्ता मुमताज जेहरा ने बयान दिया है। उन्होंने कहा कि अभी तक मीटिंग में सब सही जा रहा है। भारत ने अभी तक हमें शिकायत का कोई मौका नहीं दिया है। वहीं, गुरुवार को बिलावल भुट्टो ने एक वीडिया जारी कर कहा था कि वो SCO मीटिंग में चीन और उज्बेकिस्तान के विदेश मंत्रियों से द्विपक्षीय चर्चा करेंगे। इसके अलावा वो भारत में दो इंटरव्यू भी देंगे। SCO के दौरान बिलावल ने रूस के विदेश मंत्री सर्गेई लावरोव से भी मुलाकात की।
SCO बैठक से जुड़ी तस्वीरें देखें...
12 साल बाद भारत दौरे पर PAK विदेश मंत्री 
SCO बैठक में शामिल होने पाकिस्तान के विदेश मंत्री बिलावल भुट्टो भी गोवा पहुंचे। वो 12 साल बाद भारत आने वाले पाकिस्तान के पहले विदेश मंत्री हैं। इसके पहले 2011 में पाकिस्तान की पूर्व विदेश मंत्री हिना रब्बानी खार भारत आई थीं।
भारत पहुंचने के बाद बिलावल ने कहा- मैं गोवा आकर काफी खुश हूं, मुझे उम्मीद है कि SCO की बैठक कामयाब होगी। वहीं, पाकिस्तान से रवाना होते समय उन्होंने कहा था- इस बैठक में भाग लेने का मेरा फैसला बताता है कि पाकिस्तान के लिए SCO कितना अहम है। मैं सदस्य देशों के विदेश मंत्रियों के साथ चर्चा के लिए उत्सुक हूं।
SCO बैठक से जुड़े अन्य अपडेट्स...
27-28 अप्रैल को हुई थी SCO के रक्षा मंत्रियों की मुलाकात
इसके पहले 27-28 अप्रैल को नई दिल्ली में SCO के रक्षा मंत्रियों की बैठक हुई थी। इसकी अध्यक्षता राजनाथ सिंह ने की थी। चीनी रक्षा मंत्री इसी मीटिंग में शामिल होने के लिए भारत आए थे। ये 2020 में हुई गलवान झड़प के बाद किसी भी चीनी मंत्री की पहली भारत यात्रा थी।
15 जून 2020 को गलवान घाटी में चीनी सेना के साथ हुई झड़प में 20 भारतीय सैनिक शहीद हो गए थे। चीन के 38 सैनिक मारे गए थे। हालांकि, चीन की पीपुल्स लिबरेशन आर्मी ने 4 सैनिक मारे जाने की बात ही कबूली थी। यह टकराव करीब 3 घंटे तक चला था।
भारत के रक्षा मंत्री राजनाथ सिंह ने चीन के डिफेंस मिनिस्टर से बातचीत की थी। इस दौरान सीमा पर शांति को लेकर रक्षा मंत्री राजनाथ सिंह ने कहा- मौजूदा समझौतों के उल्लंघन ने द्विपक्षीय संबंधों के पूरे आधार को खत्म कर दिया है। LAC से जुड़े सभी मुद्दों को मौजूदा द्विपक्षीय समझौतों के मुताबिक ही हल किया जाना चाहिए। वो चीन के अलावा भी कुछ देशों के रक्षा मंत्रियों से मिले।
